JY LEES NOU FOTO'S: Jagluiperdwelpie jaag trop sebras!
Deur Demi Toontas
'n Groep vriende het tydens 'n laatmiddagwildrit in Botswana se Tuliblok op 'n jagluiperdwyfie en haar welpies afgekom; een van die welpies het skielik opgespring en agter 'n trop sebras begin hardloop....Die Weg-leser Demi Toontas vertel hoe die jagtog geëindig het:
My kamera was op motor drive en ek het aanhou skiet. Ek gebruik 'n Canon EOS 7D Mk. II met 'n Canon 300 mm- f2.8-lens. Ek hou my kamera altyd op die motor drive-verstelling en 'n hoë sluiterspoed wanneer ek naby roofdiere of voëls kom – ingeval iets opwindends skielik gebeur.
Die sebra het teen 'n hoogtetjie uitgehardloop en weggekom. Die jong jagluiperd het 'n rukkie later weer by sy gesin aangesluit en hy was nie 'n bietjie trots op die feit dat hy iets gejaag het nie!
Demi Toontas, Benoni
"Die verblyf, personeel en geriewe by die Sethora Game Lodge is uitstekend en die veldwagter, Edward, is kundig en kon áltyd vir ons iets in die veld opspoor om te sien.
"Omdat dit 'n private reservaat is, kom 'n mens selde ander voertuie teë wanneer jy op 'n wildrit gaan en die diere is ook nie so skrikkerig soos dié in jagreservate nie.
"Ek is al van kindsbeen af lief vir die natuur. Ek het op 'n plaas grootgeword en was altyd omring deur diere. Sedert 'n besoek aan die Karibameer in Zimbabwe is ek ook deesdae 'n kranige voëlkyker – dit gee 'n ander dimensie aan wildkyk!"